**Spinosaurus** (nimen merkitys: "okalisko") on sukupuuttoon kuollut spinosaurien heimoon kuuluva teropodidinosaurusten suku, joka eli nykyisen Pohjois-Afrikan alueella noin 112–93 miljoonaa vuotta sitten liitukaudella. *Spinosaurus*-sukuun kuuluu kaksi lajia: *S. aegyptiacus* (tyyppilaji) ja Marokossa elänyt *S. maroccanus*.

Ulkonäkö ja koko
----------------

*Spinosauruksen* purjeesta jääneet nikamat
*Spinosauruksen* kallo
*Spinosaurus* oli suurin teropodi ja samalla mahdollisesti suurin koskaan maalla elänyt lihansyöjä; suurempi kuin *Giganotosaurus*, *Carcharodontosaurus* ja *Tyrannosaurus rex*. Vuosien 2005 ja 2007 arvioiden mukaan *Spinosaurus* oli noin 12,6–18 metriä pitkä ja 7–20,9 tonnin painoinen. Vuonna 2018 sen pituudeksi arvioitiin noin 16 metriä ja painoksi 6,5 tonnia. Spinosauruksella oli tasapainovälineenä toiminut jäykkä häntä, joka oli irti maasta.

*Spinosauruksen* rekonstruktio.
*Spinosauruksen* kallo oli pitkä ja kapea, ja se muistutti suuresti krokotiilieläinten kalloa. Sen suu oli täynnä suoria kartiomaisia ​​hampaita, jotka olivat kevyesti sahalaitaiset.

*Spinosauruksen* erikoisominaisuuksiin kuului sen selkäpurje, joka koostui noin 1,65 metriä pitkistä selkänikamista. Nykyään sen oletetaan käyttäneen purjettaan haihduttaakseen tai kerätäkseen lämpöä. Se saattoi käyttää purjetta myös parittelussa.

Löytöhistoria
-------------

Vanhentunut *Spinosaurus-luurankokiinnitys* vuodelta 2009
Saksalainen paleontologi Ernst Strömer alkoi tehdä tutkimusmatkoja Saharan aavikolle vuonna 1910. Hän haki luvan, jotta pystyisi kaivamaan aluetta noin 200 kilometrin päästä Kairosta. Seuraavien kuukausien aikana hän ja itävaltalainen paleontologi Richard Markgraf löysivät kymmeniä kilpikonnien ja krokotiilien jäännöksiä. Vuonna 1912 Strömer löysi osittaisia Spinosauruksen jäännöksiä. Vuonna 1915 hän kuvasi sen tieteelle Münchenissä nimellä *Spinosaurus aegyptiacus*.

Von Reichenbach rakensi Spinosauruksen luurangon heti ensimmäisen maailmansodan jälkeen Baijerin valtionkokoelmaan Müncheniin.

Jäännökset kuitenkin tuhoutuivat museossa (sak. Munich’s Paläontologisches Museum) liittoutuneiden pommituksissa 2. huhtikuuta 1944 toisessa maailmansodassa.

Vaikka pommitukset tuhosivat suuren osan *Spinosauruksen* luista ja tietoa löytöpaikoista, Strömer sai tehtyä hyviä merkintöjä. Myöhemmin hän julkaisi nämä merkinnät yksityiskohtaisesti.

Elintavat
---------

Aikaisemmin *Spinosauruksen* uskottiin kävelleen kahdella takaraajalla, mutta vuonna 2014 julkaistut löydöt ovat osoittaneet *Spinosauruksen* eläneen suuren osan ajastaan vedessä, ja se oli ensimmäinen tunnettu uiva dinosaurus. Sillä oli lyhyet ja heikot takaraajat, joten se liikkui maalla kaikilla neljällä raajalla. Spinosauruksen ravintoon uskotaan kuuluneen kaloja, mukaan lukien jättimäiset varsieväkalat, saharauskukalat ja hait.

*Spinosaurus* populaarikulttuurissa
-----------------------------------

*Spinosauruksen* vuoden 2014 rekonstruktioon perustuva veistos Museu Blaussa, Barcelonassa.
*Spinosaurus* tuli tunnetuksi *Jurassic Park 3* -elokuvassa, jossa se on pääantagonisti. Elokuvan näkemys *Spinosauruksesta* on kuitenkin virheellinen, koska elokuvassa sillä on pitkät ja vahvat takaraajat, ja sen nähdään kävelevän kahdella takaraajalla. Tätä virhettä ei ole korjattu myöhemmin julkaistuissa *Jurassic Park* -videopeleissä. *Jurassic Park 3* -elokuvassa *Spinosaurus* esitetään lisäksi *Tyrannosaurus rexiä* voimakkaampana petona: yhdessä kohtauksessa *Spinosaurus* ja *Tyrannosaurus rex* taistelevat, kunnes *Spinosaurus* puree *Tyrannosaurus rexiä* kaulaan, johon tämä menehtyy. *Jurassic World* -elokuvassa *Spinosauruksen* luurangolla on ainoastaan cameorooli. Se esiintyy myös esimerkiksi videopeleissä Jurassic World: Evolution ja ARK: Survival Evolved.

Elokuvien, videopelien ja kirjojen lisäksi *Spinosaurus* on esiintynyt jopa postimerkeissä joissain valtioissa, kuten Gambiassa, Tansaniassa ja Angolassa.

Katso myös
----------

* Dinosaurusten koot
* Spinosaurit
* Suchomimus
* Baryonyx
* Carcharodontosaurus
* Giganotosaurus

Lähteet
-------

1. ↑  Mathew Wedel: Spinosaurus *Encyclopaedia Britannica*.  24.10.2018. Viitattu 6.3.2019. (englanniksi)
2. 1 2  Spinosaurus *Natural History Museum*. Viitattu 6.3.2019. (englanniksi)
3. ↑  Joseph Castro: Giganotosaurus: Facts About the 'Giant Southern Lizard' *Live Science*.  17.3.2019. Viitattu 6.3.2019. (englanniksi)
4. ↑  Therrien, François & Henderson, Donald M.: My theropod is bigger than yours … or not: estimating body size from skull length in theropods.  *Journal of Vertebrate Paleontology*, maaliskuu 2007, 27. vsk, nro 1, s. 108–115.  Society of Vertebrate Paleontology. doi:10.1671/0272-4634(2007)27[108:mtibty]2.0.co;2. Artikkelin verkkoversio. Viitattu 23.12.2018.  (englanniksi)
5. ↑  Henderson, Donald M.: A buoyancy, balance and stability challenge to the hypothesis of a semi-aquatic *Spinosaurus* Stromer, 1915 (Dinosauria: Theropoda).  *PeerJ*, 16.8.2018, 6. vsk, s. e5409. PubMed:30128195. doi:10.7717/peerj.5409. ISSN 2167-8359. Artikkelin verkkoversio (pdf). Viitattu 23.12.2018.  (englanniksi) (Arkistoitu – Internet Archive)
6. 1 2 3  Davidson, Susanna: *Dinosaurusten aika*, s. 174-175. Kirjalito Oy Ab, 2004. ISBN 951-28-4088-X.
7. 1 2 3 4 5  Micheal K: *Ihmeellinen luonto: Dinosaurukset*, s. 156. Suomentanut Jenni Kovanen. Gummerus Kustannus Oy, 2004. ISBN 951-20-6547-9.
8. 1 2  Spinosaurus *Museum für Naturkunde*. Viitattu 6.3.2019. (englanniksi)
9. 1 2  Cracking the code of Spinosaurus *Smithsonian.com*.  19.4.2017. Viitattu 6.3.2019. (englanniksi)
10. ↑  Bob Strauss: How Was Spinosaurus Discovered? *ThoughtCo*.  19.5.2016. Viitattu 6.3.2019. (englanniksi)
11. ↑  Rebecca Morelle: Spinosaurus fossil: 'Giant swimming dinosaur' unearthed *BBC News*.  11.9.2014. BBC. Viitattu 6.3.2019. (englanniksi)
12. 1 2  Micheal Greshko: Fierce 'Semiaquatic' Dinosaur May Have Been an Awkward Swimmer *National Geographic*.  17.8.2018. Viitattu 6.3.2019. (englanniksi)
13. ↑  Joseph Castro: Spinosaurus: The Largest Carnivorous Dinosaur *Live Science*.  18.3.2016. Viitattu 6.3.2019. (englanniksi)
14. ↑  Derek Elley: Jurassic Park III *Variety*.  17.7.2001.  Arkistoitu. Viitattu 9.4.2019. (englanniksi)
15. ↑  Wendy Haney: 10 Ways The ‘Jurassic Park’ Franchise Got It Wrong *Listverse*.  4.7.2018. Viitattu 6.3.2019. (englanniksi)

Aiheesta muualla
----------------

* The Guardian: Spinosaurus towers over T-rex (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q130966
* Wikispecies: Spinosaurus
* BioLib: 125803
* EoL: 4531253
* Fossilworks: 38598
* GBIF: 4822933
* iNaturalist: 558832

 |

 |